**Csongrád Város Polgármesterétől**

Száma: FJL/404-1/2021.

Témafelelős: Gácsiné Sipos Andrea

**ELŐTERJESZTÉS**

**Csongrád Városi Önkormányzat Képviselő-testületének**

**hatáskörében eljáró Polgármester döntéséhez**

**Tárgy:** **Javaslat a Csongrád Városi Vízilabda Sportegyesület és Csongrád Városi Önkormányzat között a Csongrádi fedett sportuszoda építésére vonatkozóan 2020. február 24. napján megkötött Együttműködési Megállapodás módosítására**

**Tisztelt Képviselő-testület!**

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, a képviselő-testület feladat-és hatáskörét gyakorolva, Csongrád város Polgármestere az alábbiakat terjeszti elő.

A T. Képviselő-testület tájékoztatást kapott az Egyesület által 2020. évben indított közbeszerzési eljárások eredményéről. A második eljárás keretében érkeztek be ajánlatok, melyek sajnálatos módon jelentősen meghaladták a rendelkezésre álló anyagi fedezetet még úgy is, hogy a korábban vállalt 30 %-os önrész mértéke nullázásra került, azaz 100 %-os intenzitással lett volna megvalósítható a program. Fedezethiány miatt 2021. február 08. napján született döntés alapján (legalacsonyabb ajánlat összege nettó 1.048.643.882,- Ft, azaz bruttó 1.331.777.730,- Ft) az eljárás eredménytelen lett.

Az eltelt időben egyeztetve a Magyar Vízilabda Szövetséggel, az egyesület vezetőivel arra a döntésre jutottunk, hogy a program jelentős műszaki tartalom csökkentéssel ugyan, de még megvalósíthatónak tűnik. Az előzetes tervezői költségbecslések alapján a rendelkezésre álló és eddig feltöltésre került összegből (bruttó 560 millió) egy 20\*32 méteres, 2,1 m mély, fedés nélküli medence építésére van lehetőség. Ehhez kapcsolódó járulékos költségekkel: üzemeléshez szükséges teljes gépészet, a medence körül lelátók elhelyezésére alkalmas tér kialakítása.

A feladat a csökkentett műszaki tartalom megvalósítása kapcsán:

-A teljes tervdokumentáció elkészíttetése – építési és vízjogi engedélyköteles tevékenység, ezért engedélyeztetési eljárások lebonyolításának időintervallumával és költségével is kalkulálni kell. A tervek elkészítésének díja nettó 14,9 millió Ft.

-A program elkészült tervei alapján a Szövetségnél ismételt programmódosítás szükséges a csökkentett műszaki tartalom vonatkozásában és a befejezési határidő kapcsán. A határidők módosítására minden év júniusában nyílik lehetőség, amikor is egy évvel hosszabbítható a program. Jelen esetben az **utolsó! lehetőséggel élve 2022. június 30. napjáig** tudja kérelmezni az egyesület a befejezési határidő módosítását.

**A rendelkezésre álló idő szűke és a rendelkezésre álló fedezet mértéke miatt az egyesülettel egyetértésben javasoljuk a program műszaki tartalmának fentiekben vázolt csökkentését. Az egyesület a program sikeres megvalósításának tekinti a medence ilyetén műszaki tartalommal való megvalósítását.**

Amennyiben a program jövő év közepén sikeresen zárul, javaslom a későbbiekben a fedésre vonatkozóan a műszaki lehetőségek áttekintését és az anyagi kereteinkhez illeszkedve a medence fedését.

A módosítások kapcsán elkészítettük a korábban fedett medence megvalósítására kötött Együttműködési Megállapodás módosítását, mely jelen előterjesztés 1. számú mellékletét képezi.

Javaslom a mellékletben szereplő Együttműködés Megállapodás 1. számú módosításának aláírását és a program műszaki tartalom módosításának jóváhagyását.

A fentiekre tekintettel, a határozati javaslatban foglaltak szerint döntöttem.

**Határozati javaslat**

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Csongrád Városi Önkormányzat Képviselő-testületének feladat-és hatáskörében eljárva, Csongrád Város Polgármestere az alábbi döntést hozza:

Csongrád város polgármestereként az előterjesztés melléklete szerinti Együttműködési Megállapodás 1. számú módosítását elfogadom és a módosítást az egyesülettel aláírom.

A fedés nélküli vízilabda medence TAO támogatásban való megvalósítása érdekében szükséges feladatok elvégzésében az önkormányzat közreműködik.

Az önkormányzat továbbra is támogatja a program megvalósítását, azaz a 100 %-os intenzitás mellett az utófinanszírozással érintett költségeket a szükséges mértékig előfinanszírozza a 2021. és 2022. években.

A határozatról értesítést kap:

1. Képviselő-testület tagjai
2. Fejlesztési-és üzemeltetési iroda

Csongrád, 2021. május 20.

Bedő Tamás

polgármester

1. számú melléklet

**EGYÜTTMŰKÖDÉSI MEGÁLLAPODÁS MÓDOSÍTÁSA 1.**

**Támogatásban részesített projekt megvalósítására**

**1. Preambulum**

A **Csongrád Városi Vízilabda Sportegyesület** (székhely 6640 Csongrád, Dob u. 3. Nyilvántartási szám: 06-02-0001931, Szegedi Törvényszék 0600/Pk.60049/2003, Adószám: 18468490-1-06, Takarékbank: 57200048-10023026, képviseli: Versegi Zoltán elnök) látvány-csapatsport támogatását biztosító támogatási kérelme kapcsán (Iktatószám: ki/JHMOD03-01078/2016/MVLSZ) a Csongrádi fedett sportuszoda építésére vonatkozóan **Csongrád Városi Önkormányzattal** (Székhely: 6640 Csongrád, Kossuth tér 7.; Adószám: 15726896-2-06, Azonosító szám (törzs-szám/cégjegyzékszám): PIR:726896, KSH:15726896-8411-321-06) **2020. február 24. napján Együttműködési Megállapodást** (Iktatószám: FJL/98-3/2020.; jóváhagyó testületi határozat: 26/2020. (II.20.) Ökt. sz.) kötöttek.

Az Együttműködési Megállapodás (Továbbiakban: Megállapodás) jelen módosítás idejében hatályos.

**2. A Megállapodás módosítás indokai**

2.1. Felek a Megállapodás megkötését követően a Megállapodás 3.2. és 3.5.-3.6. pontjaiban foglaltakat jelen módosítás időpontjáig teljesítették.

2.2. Az Egyesület 2020. november 06. napján kelt kérelmében az SFP-01078/2016/MVLSZ nyvt. számú sportfejlesztési program támogatási intenzitásának megnövelését kérelmezte – 100 % támogatásból. JHNTMOD04-01172/2016/MVLSZ iktatószámon a Magyar Vízilabda Szövetség a jóváhagyott sportfejlesztési program releváns részében a támogatást 100 %-osra emelte, azaz a felhasználható közvetlen támogatás összege jelenleg: 777.019.897,-Ft.

2.3. A módosított program kapcsán közbeszerzési eljárás megindításra került, először 2020. 09. 25. napján (17470/2020. iktatószámon) – eredménytelen eljárás, majd ismételten 2020. november 30. napján (22114/2020. iktatószámon) – eredménytelen eljárás: fedezethiány miatt 2021. február 08. napján született döntés alapján (legalacsonyabb ajánlat összege nettó 1.048.643.882,- Ft, azaz bruttó 1.331.777.730,- Ft).

2.4. A beruházási helyszínen fedett vízilabda medence megvalósítására a 2.3. pontban említett közbeszerzési eljárásban beérkezett ajánlatok alapján az anyagi fedezet nem áll rendelkezésre. A program további módosítására, műszaki tartalom jelentős csökkentésére van szükség az alábbiak szerint:

- 32\*20 méteres, 2,1 m mély medence kialakítása az eredeti programban szereplő helyen, fedés nélkül

- ehhez tartozó gépészeti tér kialakítása

- medence körüli tér kialakítása 138 férőhelyes, meglévő mobil lelátók elhelyezésére

- kültéri világítás

2.5. Felek együttesen egyet értenek abban, hogy a többszöri közbeszerzési eljárás eredményei alapján a program eredeti műszaki tartalommal való megvalósítása nem lehetséges. Egyet értenek abban, hogy a műszaki tartalom csökkentése szükséges mind a rendelkezésre álló anyagi fedezet, mind a megvalósításra még rendelkezésre álló idő szűkösségére tekintettel.

2.6. Felek megvizsgáltak egyéb fedési technológiákat, előzetes ajánlatot kértek mind a medence, mind a fedésre vonatkozóan és együttes egyetértésben arról döntenek, hogy a program keretei között a medence építésére van reális esély, a fedésére nem.

2.7. Felek kijelentik, hogy a program sikeres befejezésének tekintik, amennyiben a 2.2. pontban szereplő műszaki tartalom megvalósul.

2.8. Felek továbbá rögzítik, hogy a program megvalósítására rendelkezésre álló véghatáridő 2022. június 30., melynek időpontjáig a 2.4. pontban szereplő műszaki tartalom megvalósítását, a hozzá kapcsolódó járulékos feladatok (terv készítés, engedélyezési eljárások, közbeszerzési eljárás lebonyolítása, program módosítás stb.) elvégzését a jelenleg rendelkezésre álló információk alapján együttesen megvalósíthatónak tartják.

**3. A Megállapodás módosítása (eredeti Megállapodás releváns pontjainak feltüntetésével)**

3.1. A **Megállapodás 3.2.-3.3. pontjában szereplő** közbeszerzési eljárás és műszaki ellenőri költségek tekintetében a módosított program megvalósítása esetén a költségek finanszírozása elsődlegesen a program terhére kerül elszámolásra. Amennyiben a program terhére bármely okból nem finanszírozható a teljesített költség, az önkormányzat vállalja azok megfizetését.

3.2. A program megvalósításához kapcsolódóan Felek jelen módosításban megállapodnak abban, hogy az Egyesület megrendeli a 2.4. pontban szereplő műszaki tartalommal a megvalósításhoz szükséges tervdokumentációt, melynek költségét elsődlegesen a program terhére köteles elszámolni. Amennyiben a program terhére bármely okból nem finanszírozható a teljesített költség, az önkormányzat vállalja azok megfizetését.

3.3. Az **eredeti** **Megállapodás 3.3. és 3.4. pontjának** törlése mellett Felek rögzítik, hogy a program finanszírozása elsődlegesen a program támogatásából kerül finanszírozásra, amennyiben szükséges, a feltöltést kiegészítik, újabb támogatásokat szerezve. A feltöltés együttes felelősség és kötelezettség. A program megvalósítása során felmerülő költségek elsődlegesen a program támogatás terhére kell, hogy elszámolásra kerüljenek.

3.4. Az önkormányzat vállalja, hogy a program lebonyolításához szükséges előfinanszírozást a szükséges mértékben a módosított műszaki tartalom megvalósításához is biztosítja.

3.5. Az **eredeti Megállapodás 3.5. pontjában** szereplő vállalását a Csongrád Városi Vízilabda Sportegyesület továbbiakban is fenntartja azzal a módosítással, hogy a jelen Megállapodás 2. pontjában szereplő műszaki tartalomra vonatkozóan kérelemezi a módosításokat, a program befejezési határidejének módosításával együtt.

**4. Egyebek**

4.1.Jelen Megállapodás 3 oldalon és 4 db eredeti példányban készült.

4.2. A jelen Megállapodás módosítás az aláírása napján lép hatályba. A módosítással érintett Megállapodás egyéb pontjai változatlanul hatályukban fennmaradnak.

4.3. Jelen Megállapodásban nem szabályozott kérdésekben a vonatkozó magyar jogszabályok rendelkezései az irányadók, Különös tekintettel a Polgári Törvénykönyvről szóló 2013. évi V. törvény, illetőleg a társasági adóról és az osztalékadóról szóló 1996. évi LXXXI. tv. (Tao tv) a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30.) Korm. rendeletre.

4.4. A Tagok képviseletében aláíró személyek kijelentik, hogy az eredeti Megállapodás 2. pontjában feltüntetettek szerint jogosultak a felek képviseletére, továbbá ennek alapján a jelen Megállapodás megkötésére és aláírására. Aláíró képviselők kijelentik továbbá, hogy a testületi szerveik részéről a jelen Megállapodás módosítás megkötéséhez szükséges felhatalmazásokkal rendelkeznek, tulajdonosaik a szerződésesben vállalt jogügylethez kapcsolódó kötelezettségvállalást jóváhagyták és harmadik személyeknek semminemű olyan jogosultsága nincs, mely a felek részéről megakadályozná vagy bármiben korlátozná a jelen Megállapodás megkötését, és az abban foglalt kötelezettségek maradéktalan teljesítését.

A Tagok a Megállapodás módosítást átolvasták, és közös értelmezés után, mint akaratukkal és elhangzott nyilatkozataikkal mindenben egyezőt aláírták.

Csongrád, 2021……………………… napján.

…………………………………………….. …….……………………………………………..

Versegi Zoltán elnök által képviselt Bedő Tamás polgármester által képviselt

Csongrád Városi Vízilabda Sportegyesület Csongrád Városi Önkormányzat